PATVIRTINTA

Rokiškio rajono savivaldybės tarybos

2024 m. balandžio 25 d. sprendimu Nr. TS-

**LIETUVOS RESPUBLIKOS VALSTYBĖS BIUDŽETO LĖŠŲ PROFESINIAM ORIENTAVIMUI, SKIRTŲ ROKIŠKIO RAJONO SAVIVALDYBEI,**

**PASKIRSTYMO IR PANAUDOJIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Lietuvos Respublikos valstybės biudžeto lėšų profesiniam orientavimui, skirtų Rokiškio rajono savivaldybei, paskirstymo ir panaudojimo tvarkos aprašas (toliau – Aprašas) nustato Lietuvos Respublikos valstybės biudžeto profesiniam orientavimui lėšų (toliau – lėšos), skiriamų Rokiškio rajono savivaldybei (toliau – Savivaldybė), paskirstymo ir panaudojimo tvarką.

2. Lėšos apskaičiuojamos ir skiriamos Savivaldybei karjeros specialistų etatams, sukurtiems atsižvelgiant į Profesinio orientavimo teikimo tvarkos aprašą, patvirtintą Lietuvos Respublikos Vyriausybės 2022 m. rugpjūčio 24 d. nutarimu Nr. 847 „Dėl Profesinio orientavimo teikimo tvarkos aprašo patvirtinimo“, išlaikyti Savivaldybės bendrojo ugdymo mokyklose ir Rokiškio rajono savivaldybės švietimo centre (toliau – švietimo įstaigos). Savivaldybei skiriamos lėšos apima lėšas, skiriamas Savivaldybei švietimo įstaigoms, kurioms Savivaldybė skiria mokymo lėšas pagal Mokymo lėšų apskaičiavimo, paskirstymo ir panaudojimo tvarkos aprašą, patvirtintą Lietuvos Respublikos Vyriausybės 2018 m. liepos 11 d. nutarimu Nr. 679 „Dėl Mokymo lėšų apskaičiavimo, paskirstymo ir panaudojimo tvarkos aprašo patvirtinimo“.

3. Apraše vartojamos sąvokos atitinka Lietuvos Respublikos švietimo įstatyme, Lietuvos Respublikos biudžeto sandaros įstatyme, Lietuvos Respublikos strateginio valdymo įstatyme, Strateginio valdymo metodikoje, patvirtintoje Lietuvos Respublikos Vyriausybės 2021 m. balandžio 28 d. nutarimu Nr. 292 „Dėl Strateginio valdymo metodikos patvirtinimo“, ir kituose teisės aktuose vartojamas sąvokas.

**II SKYRIUS**

**LĖŠŲ APSKAIČIAVIMAS IR PASKIRSTYMAS**

4. Lėšų poreikis Savivaldybei apskaičiuojamas vadovaujantis Lietuvos Respublikos valstybės biudžeto lėšų profesiniam orientavimui apskaičiavimo, paskirstymo ir panaudojimo tvarkos aprašo, patvirtinto Lietuvos Respublikos švietimo, sporto ir mokslo ministro 2024 m. sausio 26 d. įsakymo Nr. V-84 „Dėl Lietuvos Respublikos Valstybės biudžeto lėšų profesiniam orientavimui apskaičiavimo, paskirstymo ir panaudojimo tvarkos aprašo patvirtinimo“ (toliau – Valstybės biudžeto lėšų profesiniam orientavimui apskaičiavimo, paskirstymo ir panaudojimo tvarkos aprašas), 1.1 papunkčiu, 4–7 punktais.

5. Bendra Savivaldybei skiriamų lėšų suma (toliau – bendra skiriamų lėšų suma) nustatoma, atsižvelgiant į Valstybės biudžeto lėšų profesiniam orientavimui apskaičiavimo, paskirstymo ir panaudojimo tvarkos aprašo 4–7 punktuose nurodytą lėšų poreikį ir Lietuvos Respublikos švietimo, mokslo ir sporto ministerijai atitinkamiems metams pagal valstybės finansines galimybes skirtus valstybės biudžeto asignavimus. Bendrą skiriamų lėšų sumą Savivaldybei atitinkamiems metams tvirtina švietimo, mokslo ir sporto ministras.

6. Bendra Savivaldybei skiriamų lėšų suma paskirstoma švietimo įstaigoms, atsižvelgiant į faktinį užimtų karjeros specialistų etatų skaičių, skaičiuojant faktinių užimtų etatų darbo užmokestį ir socialinio draudimo įmokas.

7. Lėšos švietimo įstaigoms paskirstomos tokia tvarka:

7.1. lėšos švietimo įstaigoms paskirstomos atsižvelgiant į Savivaldybės mero potvarkiu nustatytą kiekvienai švietimo įstaigai karjeros specialistų pareigybių skaičių;

7.2. švietimo įstaigos iki einamųjų metų spalio 10 d. Savivaldybės administracijos Finansų skyriui pateikia skaičiavimus apie lėšų poreikį ateinantiems finansiniams metams;

7.3. lėšos švietimo įstaigoms paskirstomos Savivaldybės tarybos sprendimu.

**III SKYRIUS**

**LĖŠŲ NAUDOJIMAS IR ATSISKAITYMAS**

8. Lėšos gali būti naudojamos karjeros specialistų darbo užmokesčiui, valstybinio socialinio draudimo įmokoms, kitoms su darbo santykiais susijusioms įmokoms, išmokoms ir kompensacijoms mokėti.

9. Savivaldybė už lėšų panaudojimą Švietimo, mokslo ir sporto ministerijai atsiskaito Valstybės biudžeto lėšų profesiniam orientavimui apskaičiavimo, paskirstymo ir panaudojimo tvarkos apraše nustatyta tvarka ir terminais.

10. Pasibaigus kalendoriniams metams nepanaudotų lėšų likutį švietimo įstaigų vadovai (asignavimų valdytojai) grąžina į Savivaldybės biudžeto sąskaitą Savivaldybės Finansų skyriaus nustatytais terminais.

11. Savivaldybės Finansų skyrius nepanaudotų lėšų likutį grąžina į Valstybės biudžeto lėšų profesiniam orientavimui apskaičiavimo, paskirstymo ir panaudojimo tvarkos aprašo 12.1.4 papunktyje nurodytą banko sąskaitą iki kitų metų sausio 5 d.

**IV SKYRIUS**

**BAIGIAMOSIOS NUOSTATOS**

12. Karjeros specialistų etatų skaičius einamiesiems metams nustatomas pagal Mokinių registro duomenis apie mokinių skaičių praėjusių metų rugsėjo 1 d.

13. Lėšos naudojamos vadovaujantis teisės aktais, reglamentuojančiais Lietuvos Respublikos valstybės biudžeto ir savivaldybių biudžetų sudarymą ir vykdymą, atsižvelgiant į Lietuvos Respublikos švietimo, mokslo ir sporto ministro tvirtinamas lėšų naudojimo atitinkamai reikmei tenkinti rekomendacijas, šį Aprašą ir pagal asignavimų valdytojo patvirtintas išlaidų sąmatas.

14. Už lėšų naudojimą pagal paskirtį atsako švietimo įstaigų vadovai (asignavimų valdytojai).

15. Lėšų kontrolės procedūros numatytos Rokiškio rajono savivaldybės tarybos sprendimu patvirtintame Rokiškio rajono savivaldybės biudžeto sudarymo, vykdymo ir atskaitomybės tvarkos apraše ir kituose teisės aktuose, reglamentuojančiuose viešojo sektoriaus subjektų finansų kontrolę.

16. Aprašas keičiamas, pripažįstamas netekusiu galios ar stabdomas jo galiojimas Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_